Broj: 711-I-496-M-39/22-03-19

Zagreb, 04. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Marija Bekića, ravnatelja Opće bolnice Dubrovnik, za davanjem mišljenja Povjerenstva,** na 157. sjednici održanoj dana 04. veljače 2022.g. daje sljedeće

**MIŠLJENJE**

1. **Sukladno odredbama ZSSI-a nema zapreke da obveznik Marijo Bekić, ravnatelj Opće bolnice Dubrovnik, istovremeno uz obnašanje navedene dužnosti obnaša i funkciju člana Povjerenstva za bolničku djelatnost u Hrvatskoj liječničkoj komori te da za navedenu funkciju prima novčanu naknadu.**
2. **Povjerenstvo ukazuje obvezniku da je dužan prilikom podnošenja imovinske kartice prijaviti Povjerenstvu naknadu stečenu na temelju funkcije članstva u Povjerenstvu iz točke I. ove izreke.**

Obrazloženje

Zahtjev za davanjem mišljenja Povjerenstva podnio je obveznik Marijo Bekić, ravnatelj Opće bolnice Dubrovnik. U Povjerenstvu zahtjev je zaprimljen 25. siječnja 2022. pod poslovnim brojem 711-U-1146-M-39/22-01-1, povodom kojeg se vodi predmet broj M-39/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona. Povjerenstvo je uvidom Sudski registar Trgovačkog suda u Dubrovniku utvrdilo da Marijo Bekić obnaša dužnost ravnatelja Opće bolnice Dubrovnik, čiji je osnivač Dubrovačko-neretvanska županija. Stoga je povodom obnašanja navedene dužnosti Marijo Bekić obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi je novim Zakonom dodatno proširen krug njegovih obveznika i na ravnatelje ustanova u zdravstvu kojima je osnivač Republika Hrvatska ili jedinica lokalne ili područne (regionalne) samouprave te da je člankom 16. ZSSI-a propisano da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano. Obveznik navodi da dužnost ravnatelja Opće bolnice Dubrovnik obnaša od 11. svibnja 2016.g., a da je članom Povjerenstva za bolničku djelatnost u Hrvatskoj liječničkoj komori imenovan prije stupanja na snagu ZSSI-a 11. srpnja 2019.g. te s te osnove sukladno aktima Komore ostvaruje pravo na naknadu za sudjelovanje na sjednicama kao i naknadu drugih troškova. Obveznik postavlja upit može li nastaviti obavljati dužnost u Hrvatskoj liječničkoj komori i za navedeno primati naknadu.

Člankom 35. Zakona o liječništvu („Narodne novine“ broj 121/03., 117/08 u daljnjem tekstu: Zakon o liječništvu) propisano je da se liječnici koji rade na neposrednim poslovima zdravstvene zaštite obvezno udružuju u Hrvatsku liječničku komoru kao samostalnu i neovisnu strukovnu organizaciju sa svojstvom pravne osobe i javnim ovlastima. U okviru svojih djelatnosti Hrvatska liječnička komora predstavlja liječnike u Republici Hrvatskoj i u inozemstvu.

Člankom 37. Zakona o liječništvu propisano je da u okviru svojih javnih ovlasti Hrvatska liječnička komora vodi Imenik liječnika u Republici Hrvatskoj, daje, obnavlja i oduzima odobrenja za samostalan rad, obavlja stručni nadzor nad radom liječnika, određuje najnižu cijenu rada privatnih liječnika i odobrava pojedinačne cijene liječničkih usluga privatnih liječnika, dok su u članku 38. istog zakona navedeni i ostali poslovi koje obavlja i to: čuva i unapređuje društveni položaj i ugled liječničkog zvanja, donosi Kodeks medicinske etike i deontologije te prati i nadzire njegovo provođenje i sankcionira kršenje, u suradnji s medicinskim fakultetima te stručnim medicinskim društvima organizira, nadzire i vrednuje trajno stručno usavršavanje liječnika, daje mišljenje u postupku osnivanja, preseljenja i prestanka rada privatnih zdravstvenih ustanova i privatnih praksi, zastupa liječnike kod sklapanja ugovora sa Hrvatskim zavodom za zdravstveno osiguranje te društvima za osiguranje u cilju vrednovanja liječničkog rada u postupku formiranja cijena zdravstvenih usluga, predlaže osnovnu mrežu zdravstvene djelatnosti, daje prijedloge i stručna mišljenja kod pripreme propisa koji imaju utjecaj na razvoj medicinske struke, zdravstvene zaštite i liječničkog zvanja, obavlja i druge poslove i zadaće u skladu sa zakonom i drugim propisima.

Tijela Hrvatske liječničke komore, sukladno članku 39. stavak 1. Zakona o liječništvu su Skupština, Vijeće, Izvršni odbor, Predsjednik, Nadzorni odbor, sud i druga tijela utvrđena Statutom dok je stavkom 2. istog članka određeno da se ustroj i tijela komore te njihov sastav, način izbora, prava i dužnosti uređuju Statutom i drugim općim aktima Komore. Člankom 11. Statuta Hrvatske liječničke komore određeno je da su tijela komore osim onih navedenih u članku 39. stavak 1. Zakona o liječništvu, i Stalna povjerenstva Izvršnog odbora, Zamjenik predsjednika komore, Rizničar, Županijska povjerenstva komore i Središnje izborno povjerenstvo.

Temeljem članka 21. Statuta Hrvatske liječničke komore Izvršni odbor osniva stalna povjerenstva, među kojima je i Povjerenstvo za bolničku djelatnost čije područje djelovanja propisuje članak 28. Statuta Komore.

Iz odredbi Statuta Hrvatske liječničke komore proizlazi da se radi o strukovnoj organizacija liječnika – doktora medicine, koja predstavlja te štiti prava i zastupa interese liječnika u Republici Hrvatskoj i inozemstvu, ali ima i određene javne ovlasti. Navedene javne ovlasti proizlaze iz posebnosti liječničke struke, i očituju se u davanju odobrenja za rad, određivanje cijena liječničkih usluga i dr., a članstvo je povezano sa specifičnim medicinskim obrazovanjem i stručnim kvalifikacijama.

U tom smislu, iako Hrvatska liječnička komora nije upisana u nadležni registar udruga i formalno ne djeluje kao udruga, uvažavajući da je svrha njezina osnivanja ostvarivanje zajedničkih ciljeva njenih članova na netržišnoj osnovi, Povjerenstvo utvrđuje da se radi o neprofitnoj pravnoj osobi koja u svojem djelovanju ostvaruje obilježja udruge.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Obavljanje funkcije člana Povjerenstva za bolničku djelatnost Hrvatske liječničke komore predstavlja obavljanje stručnih poslova koji podrazumijevaju specifična znanja medicinske struke, u za tu svrhu posebno osnovanim radnim tijelima savjetodavnog karaktera (priprema standarda, normativa i mjera bolničke djelatnosti, briga o kvaliteti, sadržaju i organizaciji bolničke djelatnosti i njezine integracije u cjelokupni sustav zdravstvene zaštite, priprema prijedlog godišnjeg plana potrebnih specijalizacija i užih specijalizacija koji Komora daje ministru nadležnom za zdravstvo i dr.), koje na taj način doprinose ukupnom ostvarenju razloga osnivanja Hrvatske liječničke komore.

Pretpostavka obavljanja ove funkcije i članstva u navedenim povjerenstvima je članstvo u samoj Hrvatskoj liječničkoj komori, kao strukovnoj organizaciji liječnika, a po prirodi stvari radi se o povremenom obavljanju poslova.

Stoga se u ovoj situaciji ne radi o drugoj javnoj dužnosti izvan kruga dužnosti određenih člankom 3. ZSSI-a, koju bi obveznik sukladno članku 17. stavku 1. ZSSI-a mogao obavljati za vrijeme obnašanja javne dužnosti ako je to iznimno posebnim zakonom dopušteno, niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, već o drugim povremenim poslovima koje obveznik može obavljati istodobno s obnašanjem ravnatelja Opće bolnice Dubrovnik te za to primati naknadu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Marijo Bekić, putem e-maila
2. Objava na internetskoj stranici Povjerenstva
3. Pismohrana